《君莫舞》
元代·王士熙

兽环鱼钥开九门，长刀闪月如云屯。军中置酒毛发立，楚汉瞋目争乾坤。

楯上切肉衫血涴，白璧入手玉斗破。悲风烈日吹秦声，赤龙将飞沐猴卧。

项庄项庄君莫舞，以力取人天不与。明珠美女弃若遗，谁遣骊山作焦土。

战旗高高日向曛，天空云散犹待君。汉王夜走灞上路，纪信成灰范增去。

作者简介：东平人，字继学。王构子。善画山水。英宗时为翰林待制。泰定帝时历官治书侍御史，中书参知政事。泰定帝死，被燕铁儿流远州。后为文宗起用，任江东廉访使，以南台御史中丞卒。